Intrarea NATO în Ucraina ar risca Al Treilea Război Mondial. Avertismentul ministrului italian de externe
- Bianca Ion
- 15 martie 2024, 23:24
Avertismentul emis de ministrul italian de externe cu privire la posibilitatea intrării trupelor NATO în Ucraina subliniază riscul unui conflict global major. Declarația subliniază preocupările privind escaladarea tensiunilor și necesitatea de a găsi soluții diplomatice în contextul crizei ucrainene.
O desfăşurare de trupe NATO în Ucraina riscă să provoace un Al Treilea Război Mondial.
Ministrul italian de externe, Antonio Tajani, a avertizat vineri că o posibilă desfășurare a trupelor NATO în Ucraina ar putea duce la declanșarea unui al treilea război mondial, potrivit ANSA.
"Nu cred că NATO ar trebui să intre în Ucraina", a spus Tajani, după ce preşedintele francez Emmanuel Macron a evocat din nou această posibilitate.
"Sper să nu se întâmple", a răspuns el, când a fost întrebat despre eventuala desfășurare a trupelor franceze acolo.
"A intra şi a purta război cu Rusia înseamnă a risca un Al Treilea Război Mondial", a spus el, excluzând posibilitatea trimiterii de trupe italiene pentru a sprijini Kievul împotriva invaziei ruse.
"Militarii noştri se descurcă bine cu ceea ce fac în Marea Roşie pentru a ne proteja navele, se descurcă bine în Liban, în Africa şi Irak, ei sunt aducători de pace şi libertate, noi nu suntem în război cu Rusia", a subliniat ministrul italian.
Antonio Tajani îndeplinește funcția de viceprim-ministru și este liderul partidului de centru-dreapta Forza Italia, înființat de Silvio Berlusconi.
Emmanuel Macron cere mai multă fermitate din partea aliaților ucraineni
Emmanuel Macron a condamnat la începutul lunii martie atitudinea "lipsită de curaj" a aliaților ucraineni. În luna februarie, liderul francez a declarat că nu este exclus ca blocul politico-militar să trimită soldați pe frontul din Ucraina. O declarație care a fost contestată de Jens Stoltenberg, secretarul general NATO.
Emmauel Macron și premierul ceh, Petr Fiala, în contextul războiului din Ucraina, vor semna un "Plan de Acțiune", pe patru ani, în cadrul unui parteneriat strategic bilateral.
"Războiul a revenit pe teritoriul nostru, puteri devenite de neoprit sunt pe cale să extindă ameninţarea, să ne atace zilnic şi mai mult. Trebuie să ne ridicăm la înălţimea istoriei şi curajului pe care ea îl implică", cere şeful statului francez. Nu vrem niciodată să vedem dramele viitoare şi ceea ce se întâmplă", a declarat atunci liderul francez.
NATO a reluat exercițiile militare de amploare
Pe 24 ianuarie, Alianța a lansat Steadfast Defender 24, cea mai mare serie de exerciții militare din Europa de la sfârșitul Războiului Rece. Programate să dureze până pe 31 mai, aceste manevre XXL mobilizează aproximativ 90.000 de oameni din 32 de țări și nu mai puțin de 1.100 de vehicule blindate, inclusiv 166 de tancuri de luptă. Exercițiile se desfășoară în principal în câmpiile Poloniei și Norvegiei, dar și în Germania, țările baltice, România, Finlanda, Slovacia, Grecia și Suedia.
Steadfast Defender 24 este, de asemenea, prima implementare a noilor planuri de apărare ale NATO, decise după anexarea Crimeei de către Rusia în 2014 și adoptată la summitul Alianței de la Vilnius, în iulie 2023.